**Pranešimas spaudai**

2025-08-26

**Dešimtą kartą Raubonyse suskambės „Vilnonės dienos“**

Rugpjūčio 30-31 dienomis Pasvalio rajone, Raubonių kaime, prie kultūros paveldo objekto – vandens malūno su vilnų karšykla-verpykla – vyks jubiliejinis, dešimtasis tarptautinis amatų ir meno festivalis „Vilnonės dienos“, tituluojamas švelniausiu Lietuvos festivaliu. Organizatoriai kviečia pasinerti į bendrystės, tradicijų ir muzikos kupiną šventę, kurioje susitinka senieji amatai, folkloras ir šiuolaikinės kūrybinės interpretacijos.

„Darniai dirbanti bendruomenė sukuria tokią festivalio atmosferą, kad kasmet grįžti kviečia jausmas, kad čia yra laukiamas kiekvienas dalyvis. Dešimtasis festivalis skiriamas Lietuvių liaudies dainų metams paminėti. Tai itin dera su mūsų festivalio koncepcija: didžiuotis, puoselėti, auginti ir skleisti kultūros paveldą. Liaudies dainos – didelė vertybė, lydinti amžių tėkmėje, stiprinanti, apjungianti ir suvienijanti“, – sako festivalio direktorė Gražina Paškevičienė.

Festivalis rugpjūčio 30 d. prasidės pėsčiųjų žygiu „Ąžuolpamūšės takais“. Vėliau laukia festivalio atidarymas, jaunųjų šokėjų pasirodymai, folkloro ansamblių iš Lietuvos ir Latvijos koncertai. Vakare koncertą dovanos folkloro ansamblis „Ratilio“ iš Vilniaus, o vakarą vainikuos Liudo Mikalausko ir Egidijaus Bavikino koncertas bei naktišokiai su „Ratilio“, kuriuose skambės išpopuliarėjusios DJ Kaziuko ir DJ Jonuko dainos.

„Mūsų festivalis pats švelniausias, nes čia karaliauja vilna. Dalyviai galės išbandyti įvairias „vilnones“ edukacijas – patys pabandyti kirpti avį žirklėmis, pinti juostas, stebėti vilnos karšimą ir verpimą karšykloje. Taip pat bus galima palyginti senovinius ir šiuolaikinius vilnos apdirbimo būdus bei sudalyvauti žiūrovų itin pamėgtame tradiciniame šlepečių vėlimo čempionate. Lankytojai turės progą iš arčiau susipažinti su tradicinėmis raštuotomis Pasvalio krašto bei latviškomis pirštinėmis – atrasti jų panašumus ir skirtumus“, – teigia festivalio organizatorė Gintarė Gikienė.

Rugpjūčio 31 d. programoje – tradicinės muzikos kapelų, folkloro kolektyvų koncertai, Pasvalio krašto dainų rinktinės pristatymas. Vyks įkvepianti diskusija „Daina žmogaus gyvenime“, atskleisianti dainos galią telkti žmones, pakylėti ir lydėti visais gyvenimo keliais. Popietę pasirodys folkloro ansamblis „Virvytė“ iš Vilniaus, o festivalį uždarys Naisių vasaros teatro koncertas.

„Per dešimt metų festivalis tapo svarbia kultūrine tradicija, buriančia ne tik Pasvalio krašto, bet ir visos Lietuvos bei kaimyninių šalių svečius. Norime, kad čia žmonės atrastų savo šaknis, patirtų bendrumo džiaugsmą ir pasimėgautų išskirtinėmis veiklomis – nuo amatų pristatymų iki koncertų po atviru dangumi“, – tikina festivalio direktorė Gražina Paškevičienė.

Festivalio svečių laukia ne tik koncertai, bet ir įvairios veiklos: amatininkų mugė, edukacijos, kulinarinio paveldo degustacijos, pirčių erdvė, genčių kiemelis, malūno patalpose veikiančios įvairios parodos.

Detalią festivalio programą galima rasti adresu vilnonesdienos.lt

Projektą finansuoja Lietuvos kultūros taryba ir Pasvalio rajono savivaldybė.

\_\_\_\_\_\_\_\_

**Kontaktinis asmuo platesnei informacijai:**

Lukas Simsonas,  
komunikacijos koordinatorius ir  
festivalio kuratorius

Tel.: +370 (625) 51 758  
El. paštas: labas@vilnonesdienos.lt